SKLEP KOMISIJE (EU) 2021/1361

z dne 30. junija 2021

o odobritvi Grčiji, da podaljša obdobje iz člena 10 Uredbe (EU) 2021/267 Evropskega parlamenta in Sveta

(notificirano pod dokumentarno številko C(2021) 4650)

(Besedilo v angleškem jeziku je edino verodostojno)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2021/267 Evropskega parlamenta in Sveta z dne 16. februarja 2021 o posebnih in začasnih ukrepih zaradi nadaljevanja krize zaradi COVID-19 glede obnovitve ali podaljšanja nekaterih potrdil, spričeval, licenc, dovoljenj in pooblastil, odloga nekaterih rednih preverjanj in rednih usposabljanj na nekaterih področjih prometne zakonodaje in podaljšanja nekaterih obdobij iz Uredbe (EU) 2020/698 (1) ter zlasti člena 10(4) Uredbe,

ob upoštevanju naslednjega:

(1) S členom 10(1) Uredbe (EU) 2021/267 se podaljšujejo roki za obnovitev varnostnih spričeval iz člena 10(5) Direktive 2004/49/ES (2), ki bi se sicer že iztekli ali bi se sicer iztekli med 1. septembrom 2020 in 30. junijem 2021.

(2) Grčija je z dopisom z dne 26. maja 2021 predložila utemeljeno zahtevo za odobritev podaljšanja obdobja med 1. septembrom 2020 in 30. junijem 2021 iz člena 10(1) Uredbe (EU) 2021/267 za en mesec. Dodatne informacije v podporo svoji zahtevi je predložila 8. in 17. junija 2021.

(3) V skladu z informacijami, ki jih je predložila Grčija, obnovitev varnostnih spričeval iz člena 10(5) Direktive 2004/49/ES zaradi ukrepov, ki jih je sprejela za preprečitev ali omejitev širjenja COVID-19, verjetno še ne bo izvedljiva tudi po 30. juniju 2021.

(4) Med temi ukrepi je Grčija od 7. novembra 2020 uvedla obvezno delo na daljavo za do najmanj 50 % osebja, ukrepe za zaščito ranljivih skupin in obveznost izolacije za osebe, ki so bile bolne ali so imele stike z osebami s potrjenim COVID-19.

(5) Po navedbah Grčije so ti ukrepi povzročili več težav in zamud, zlasti grškemu pristojnemu organu za izdajo varnostnih spričeval, katerega naloge izvaja železniški regulativni organ. Ta upravni organ, ki je imel po navedbah Grčije že tako premalo osebja zaradi ukrepov na področju zaposlovanja, so močno obremenili nacionalni ukrepi za obvezno delo na daljavo, zaradi katerih je imelo njegovo osebje omejen dostop do ustreznih upravnih spisov, podaljšal pa se je tudi čas za upravne preglede zadevnih primerov.

(6) Poleg tega mora organ za izdajo varnostnih spričeval za obnovitev enotnega varnostnega spričevala opraviti postopke, kot so kontrolni pregledi na kraju samem, da se zagotovi učinkovitost postopkov, ki jih predlaga prevoznik v železniškem prometu, in da se ocenijo spremembe, predlagane navedenim prevoznikom v železniškem prometu. Zgoraj navedeni ukrepi, namenjeni za obvladovanje širjenja COVID-19, otežujejo dokončanje kontrolnih pregledov na kraju samem.

(7) Poleg tega je bila zahteva za obnovitev enega posebnega varnostnega spričevala, ki ga trenutno analizira organ za izdajo varnostnih spričeval, predložena tik pred datumom izteka veljavnosti. Po navedbah Grčije si je pristojni certifikacijski organ po najboljših močeh prizadeval, da bi izpolnil svoje obveznosti v veljavnih rokih, vendar zaradi zgoraj navedenih težav, ki so jih povzročili ukrepi, sprejeti za zajezitev širjenja COVID-19, ne more izvesti potrebnih postopkov za obnovitev varnostnega spričevala pred datumom izteka veljavnosti.

(8) Enomesečni rok za zahtevano podaljšanje je omejen na tisto, kar je potrebno, da se organu za izdajo varnostnih spričeval omogoči izvajanje potrebnih upravnih formalnosti za obnovitev zadevnega varnostnega spričevala.

(9) V skladu z informacijami, ki jih je predložila Grčija, najnovejša varnostna poročila prevoznika v železniškem prometu, ki je zaprosil za obnovitev navedenega varnostnega spričevala, kažejo, da v delu železniške infrastrukture, v katerem to podjetje deluje, ni bilo zabeleženih nobenih incidentov, razen poskusa samomora iz leta 2019. Poleg tega organ za izdajo varnostnih spričeval pri kontrolnih pregledih in dejavnostih spremljanja, izvedenih od izdaje varnostnega spričevala, ni opazil nobenih tveganj ali primerov neizpolnjevanja zahtev. Iz teh razlogov in ker Grčija zahteva le enomesečno podaljšanje obdobja med 1. septembrom 2020 in 30. junijem 2021 iz člena 10(1) Uredbe (EU) 2021/267, zahtevano podaljšanje ne bi smelo voditi k nesorazmernim tveganjem pri varnosti in varovanju v prometu.

(10) Grčiji bi bilo zato treba dovoliti, da uporabi podaljšanje obdobja med 1. septembrom 2020 in 30. junijem 2021 iz člena 10(1) Uredbe (EU) 2021/267 za en mesec.

(11) Grčija se je strinjala, da se ta sklep sprejme in priglasi v angleškem jeziku –

SPREJELA NASLEDNJI SKLEP:

Člen 1 Grčiji se odobri, da podaljša obdobje med 1. septembrom 2020 in 30. junijem 2021 iz člena 10(1) Uredbe (EU) 2021/267 za en mesec.

Člen 2 Ta sklep je naslovljen na Helensko republiko.

V Bruslju, 30. junija 2021 Za Komisijo Adina-Ioana VĂLEAN članica Komisije

(1) UL L 60, 22.2.2021, str. 1.

(2) Direktiva 2004/49/ES Evropskega parlamenta in Sveta z dne 29. aprila 2004 o varnosti na železnicah Skupnosti ter o spremembi Direktive Sveta 95/18/ES o izdaji licence prevoznikom v železniškem prometu in Direktive 2001/14/ES o dodeljevanju železniških infrastrukturnih zmogljivosti, naložitvi uporabnin za uporabo železniške infrastrukture in podeljevanju varnostnega spričevala (Direktiva o varnosti na železnici) (UL L 164, 30.4.2004, str. 44).